ΚΑΝΟΝΙΣΜΟΣ (ΕΟΚ) αριθ. 2065/76 ΤΗΣ ΕΠΙΤΡΟΠΗΣ της 20ής Αυγούστου 1976 περί τροποποιήσεως του κανονισμού (ΕΟΚ) αριθ. 1624/76 "περί ειδικών διατάξεων που αφορούν την πληρωμή ενισχύσεως για το αποκορυφωμένο γάλα εις κόνιν που μετουσιώθηκε ή μεταποιήθηκε σε σύνθετες ζωοτροφές στο έδαφος ενός άλλου Κράτους μέλους"

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΟΚ) αριθ. 559/76(2) και ιδίως το άρθρο 10 παράγραφος 3 και το άρθρο 28,

τον κανονισμό (ΕΟΚ) αριθ. 986/68 του Συμβουλίου της 15ης Ιουλίου 1968 περί θεσπίσεως των γενικών κανόνων σχετικά με τη χορήγηση ενισχύσεων για το αποκορυφωμένο γάλα εις κόνιν που προορίζεται για τη διατροφή ζώων(3), όπως τροποποιήθηκε τελευταία από τον κανονισμό (ΕΟΚ) αριθ. 1530/76(4) και ιδίως το άρθρο 3 παράγραφος 1 τρίτο εδάφιο,

Εκτιμώντας:

ότι ο κανονισμός (ΕΟΚ) αριθ. 1624/76 της Επιτροπής της 2ας Ιουλίου 1976 περί των ειδικών διατάξεων που αφορούν την πληρωμή ενισχύσεως για το αποκορυφωμένο γάλα εις κόνιν που μετουσιώθηκε ή μεταποιήθηκε σε σύνθετες ζωοτροφές στο έδαφος ενός άλλου Κράτους μέλους(5), προβλέπει ότι η πληρωμή πραγματοποιείται για το αποκορυφωμένο γάλα εις κόνιν- ότι φαίνεται ότι το προϊόν στέλνεται συχνά προς το Κράτος μέλος όπου έλαβε χώρα η μετουσίωση μετά από ενσωμάτωση σε ένα άλλο προϊόν- ότι πρέπει, εφ' εξής, να περιληφθεί αυτή η δυνατότητα στις διατάξεις του κανονισμού (ΕΟΚ) αριθ. 1624/76, υιοθετώντας παράλληλα τις διατάξεις περί τελωνειακού ελέγχου-

ότι, για να επιτραπεί η μελλοντική ομαλοποίηση των πράξεων των πραγματοποιουμένων από την έναρξη ισχύος του παρόντος κανονισμού, ενδείκνυται να προσδοθεί ορισμένη αναδρομικότητα στις διατάξεις που προβλέπονται στον παρόντα κανονισμό-

ότι το άρθρο 2 παράγραφος 2 του κανονισμού (ΕΟΚ) αριθ. 1624/76 προβλέπει ότι η απόδειξη της θέσεως υπό έλεγχο στο Κράτος μέλος παραλήπτη των σχετικών προϊόντων, γίνεται δια της παρουσιάσεως του εγγράφου του ελέγχου που αναφέρεται στο άρθρο 1 του κανονισμού (ΕΟΚ) αριθ. 2315/69- ότι το άρθρο 11 παράγραφος 2 του κανονισμού (ΕΟΚ) αριθ. 1380/75 της Επιτροπής της 29ης Μαΐου 1975 περί λεπτομερειών εφαρμογής των εξισωτικών ποσών(6), όπως τροποποιήθηκε τελευταία από τον κανονισμό (ΕΟΚ) αριθ. 1577/76(7), προβλέπει ότι η πληρωμή του χρηματικού εξισωτικού ποσού από το Κράτος μέλος εξαγωγής υπάγεται στην παρουσίαση μίας αποδείξεως- ότι αυτή η απόδειξη γίνεται με την υποβολή του αντιτύπου ελέγχου που αναφέρεται στο άρθρο 1 του κανονισμού (ΕΟΚ) αριθ. 2315/69- ότι πρέπει να προβλεφθεί, για λόγους απλοποιήσεως, ότι οι δύο προαναφερθείσες αποδείξεις γίνονται με την παρουσίαση ενός εγγράφου ελέγχου-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 του κανονισμού (ΕΟΚ) αριθ. 1624/76 αντικαθίσταται από το ακόλουθο κείμενο:

"Όταν γίνεται χρήση της αδείας που προβλέπεται από το άρθρο 3 παράγραφος 1 τρίτο εδάφιο του κανονισμού (ΕΟΚ) αριθ. 986/68, η πληρωμή της ενισχύσεως για το αποκορυφωμένο γάλα εις κόνιν που παράγεται σε ένα Κράτος μέλος, ονομαζόμενο κατωτέρω "Κράτος μέλος αποστολεύς ", και προορίζεται να αποσταλεί σε άλλο Κράτος μέλος, ονομαζόμενο κατωτέρω "Κράτος μέλος παραλήπτης ", ως έχει ή μετά από ενσωμάτωση σε άλλο προϊόν για να υποστεί, σύμφωνα με τον κανονισμό (ΕΟΚ) αριθ. 990/72, μετουσίωση ή μεταποίηση σε σύνθετες ζωοτροφές στο έδαφος του τελευταίου αυτού Κράτους υπόκειται στις διατάξεις του παρόντος κανονισμού."

Άρθρο 2

Στο άρθρο 2 παράγραφος 2 του κανονισμού (ΕΟΚ) αριθ. 1624/76, το τελευταίο εδάφιο αντικαθίσταται από το ακόλουθο κείμενο:

"Στο τετραγωνίδιο αριθ. 106 εμφαίνεται:

- η ημερομηνία συμπληρώσεως των τελωνειακών διατυπώσεων εξαγωγής,

- το καθαρό βάρος του αποκορυφωμένου γάλακτος εις κόνιν όταν αυτό δεν εξάγεται ως έχει."

Άρθρο 3

Η παρακάτω παράγραφος 2α παρεμβάλλεται στο άρθρο 2 του κανονισμού (ΕΟΚ) αριθ. 1624/76:

"2α. Οι ενδείξεις που προβλέπονται στην παράγραφο 2 τίθενται στο αντίτυπο ελέγχου που αναφέρεται στο άρθρο 11 παράγραφος 2 του κανονισμού (ΕΟΚ) αριθ. 1380/75 στην περίπτωση που εφαρμόζεται το άρθρο αυτό 11."

Άρθρο 4

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εν τούτοις, όταν το αποκορυφωμένο γάλα εις κόνιν που περιέχεται σε άλλο προϊόν έχει εξαχθεί στην Ιταλία από την 15η Ιουλίου 1976 έως την ημερομηνία ενάρξεως ισχύος του παρόντος κανονισμού, η ενίσχυση για το αποκορυφωμένο γάλα εις κόνιν χορηγείται, εφ' όσον ο ενδιαφερόμενος αποδείξει ότι έχουν πληρωθεί οι προϋποθέσεις σχετικά με την πληρωμή της ενισχύσεως αυτής.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 20 Αυγούστου 1976.

Για την Επιτροπή

P. J. LARDINOIS

Μέλος της Επιτροπής

(1) ΕΕ αριθ. Ν 148 της 28.6.1968, σ. 13.

(2) ΕΕ αριθ. Ν 67 της 15.3.1976, σ. 9.

(3) ΕΕ αριθ. Ν 169 της 18.7.1968, σ. 4.

(4) ΕΕ αριθ. Ν 170 της 29.6.1976, σ. 4.

(5) ΕΕ αριθ. Ν 180 της 6.7.1976, σ. 9.

(6) ΕΕ αριθ. Ν 139 της 30.5.1975, σ. 37.

(7) ΕΕ αριθ. Ν 172 της 1.7.1976, σ. 57.